Papersnake/gushiwen huggingface dataset:
二月三日巡连州城因出北郊登望
游朴（明代）

梯航百转入山深，胜览幽探惬素襟。二月春城今烂熳，千年遗迹半湮沉。

伏波南下湟关彻，都统西征桂岭擒。此日讴吟天万里，登陴空有雨桑心。
偈
释守芝（宋代）

翠岩路嶮巇，举步涉千溪。
更有洪源水，滔滔在岭西。
赵成伯家有丽人，仆忝乡人，不肯开樽，徒吟春雪美句，次韵一笑
苏轼（宋代）

绣帘朱户未曾开，谁见梅花落镜台。试问高吟三十韵，何如低镜两三杯。

莫言衰鬓聊相映，须得纤腰与共回。知道文君隔青琐，梁园赋客肯言才。
赠妓云英
罗隐（唐代）

钟陵醉别十余春，重见云英掌上身。
我未成名卿未嫁，可能俱是不如人。(卿未嫁 一作：君未嫁)
颂古
释道颜（宋代）

锯解秤槌浑似铁，大愚老子重饶舌。
水流涧下太忙生，云在岭头闲不彻。
满庭芳 送汤中丞潜庵公入东林道南祠
钱肃润（明代）

旧院东林，沧桑陵谷，翻云覆雨方晴。一朝营造，救度也耎薨。

丽泽规模整肃，祠堂内、丹艧梁楹。惊相告、俄傅檄至，不日报功成。

丙寅，夏四月，中丞北上，迫趣王程。过林间停辙，讲道杨亭。

今岁戊辰春日，云旗风马忽来迎。到门后，龟山降席，促膝话平生。
次韵答王定国
苏轼（宋代）

每得君诗如得书，宣心写妙书不如。
眼前百种无不有，知君一不诗驱除。
传闻都下十日雨，青泥没马街生鱼。
旧雨来人今不来，油然独酌卧清虚。
（堂名。
）我虽作郡古云乐，山川信美非吾庐。
愿君不废重九约，念此衰冷勤呵嘘。
武侯庙
佚名（明代）

剑江春水绿沄沄，五丈原头日又曛。
旧业未能归后主，大星先已落前军。
南阳祠宇空秋草，西蜀关山隔暮云。
正统不惭传万古，莫将成败论三分。
送陈仪翔年丈之抚州司李
邓云霄（明代）

相逢暑雨对闲扉，送别长亭叶又飞。易水寒风飘客泪，蓟门秋色上征衣。

临川词赋谁堪继，贾谊才名世所希。莫道苦吟支瘦骨，知君战胜自能肥。
知常委顺辞
晃逈（宋代）

纷然往事来，浮云经大空。
喧然是非声，惊飚触灌丛。
古今无奈何，委顺於其中。
治平谅闇元夕 其二
彭汝砺（宋代）

仙乐谁家奏管箫，异香到处合椒聊。风生雨后声悲惨，月在云间影动摇。

幽径小溪春寂寂，淡灯寒烛夜寥寥。香焚敢效封人意，睿算年年祝帝尧。
腊八粥
王季珠（清代）

开锅便喜百蔬香，差糁清盐不费糖。
团坐朝阳同一啜，大家存有热心肠。
春归
严粲（宋代）

抵死连宵雨不休，今朝晴景莫登楼。杜鹃啼得春归了，风里杨花点点愁。
张君父归家有感
彭汝砺（宋代）

河可以竭山可徙，我翁不归行不已。三往三复翁归止，翁行尚壮今老矣。

儿昔未生今壮齿。
欧冶子歌
丘逢甲（清代）

噫嘻乎嗟哉！魔风夜扇大海水，妖鸟西飞金两翅，飞啄群龙龙半死。

神龙不死何时起，金仙铅泪流不止。此劫茫茫古无似，不数汉家燕啄矢。

谁为铸剑歼厥妖？当代吾思欧冶子。于时日蚀团黄月华紫，乃采天精抉地髓。

天帝下观万灵侍，雷公、电母、风伯、雨师听驱使。祥金跃出洪炉里，铸成双剑神无比。

昆崙为砺沃礁砥，陆斩虎狮水剧兕。妖鸟哀号张大嘴，群魔乞命等羊豕。

一挥再挥试神技，乃使五洋沉军舰、六洲平战垒。

于是天地乃清宁，璧合二仪珠五纬。告太平者有太史，一统之朝古无此。

神剑依然发刃始，老我不才称剑士，布衣长揖归田里。

噫嘻乎嗟哉！当代吾思欧冶子。
闻钟
皎然（唐代）

古寺寒山上，远钟扬好风。
声馀月树动，响尽霜天空。
永夜一禅子，泠然心境中。
家芝田 其三
丘逢甲（清代）

一帘秋色顿萧疏，如为餐英赋卜居。鱼市人家斜照里，凤城花事晚寒初。

群阴蒙覆容高傲，百卉凋零等扫除。莫怪闭门今不出，幽香深处读奇书。
如山卜隐初成
邵宝（明代）

湖海萧条岁月迟，江东谁复问潘葵。易台共我双巾葛，吟社添君一杖藜。

翼健已超尘外网，眼明还看世间棋。昨冬先献希龄酒，今日迎长又赋诗。
省试
司空图（唐代）

粉闱深锁唱同人，正是终南雪霁春。

闲系长安千匹马，今朝似减六街尘。
满庭芳·南苑吹花
晏几道（宋代）

南苑吹花，西楼题叶，故园欢事重重。凭阑秋思，闲记旧相逢。几处歌云梦雨，可怜便、流水西东。别来久，浅情未有，锦字系征鸿。
年光还少味，开残槛菊，落尽溪桐。漫留得，尊前淡月西风。此恨谁堪共说，清愁付、绿酒杯中。佳期在，归时待把，香袖看啼红。
满庭芳·大觉光明
长筌子（金朝）

大觉光明，不须外觅，人人各有如来。浮生迷昧，贩骨走千回。凿透灵源法海，禅河涨、风浪崔巍。泥牛吼，威音嘹亮，铁壁起云雷。菩提。无缝塔，林峦掩映，山色分开。任曹溪雪满，漏泄红梅。处处香严法界，休分别、只树蒿莱。真消息，孤峰顶上，石女绣莓苔。
拣贡橘书情
白居易（唐代）

洞庭贡橘拣宜精，太守勤王请自行。珠颗形容随日长，

琼浆气自得霜成。登山敢惜驽骀力，望阙难伸蝼蚁情。

疏贱无由亲跪献，愿凭朱实表丹诚。
青松白石轩
袁华（明代）

高人种玉玉山中，上有支离之怪松。绝壑云根蹲虎豹，阴崖雪干攫蛟龙。

青精饭受神仙诀，金粉花浮虎魄醲。为折长枝当麈尾，何妨踞石语从容。
悯农
陈宗远（宋代）

条桑事了蒸麻急，刈麦人兼种稻归。
作苦那能衣食足，几多游冶厌轻肥。
范睢魏齐
刘克庄（宋代）

士固不可辱，人殊未易知。
元来座上客，不及箦中尸。
奉同尤延之提举庐山杂咏十四篇 其一 白鹿洞书院
朱熹（宋代）

昔人读书地，町疃白鹿场。世道有升降，兹焉更表章。

矧今中兴有，治具一以张。弦歌独不嗣，山水无辉光。

荒榛适剪除，圣谟已汪洋。亦有皇华使，肯来登此堂。

问俗良恳恻，怀贤增慨慷。雅歌有馀韵，绝学何能忘。
鸣山驿次韵蔡君谟续梦作
李纲（宋代）

一梦神游紫府天，觉来身寄驿亭眠。何须怅望吹箫女，独跨青鸾入翠烟。
嵩岳珪禅师移树图赞
释绍昙（宋代）

野树无要作麽移，盖头茅免八风吹。
直饶深入那伽定，弄鬼精魂谁不知。
满庭芳 和赵仲敬咏雪
朱唏颜（元代）

翦水飞花，裁冰作絮，龙宫不管严寒。斜侵风帽，吟鬓忽衰残。谁念梁园倦客，黄金尽、作赋才悭。飘流久，寒欺敝褐，犹事马蹄间。儿时曾纵猎，呼鹰野外，落雁云端。猛呼酒霜＊，湿遍红鸳。倚马酣歌秦妓，紫貂暖、不上裘船。今迟暮，翩翩孤剑，寂寞度桑乾。
次迟韵千叶牡丹二首
苏辙（宋代）

老人无力年年懒，世事如花种种新。
百巧从来知是妄，一机何处定非真。
园夫漫接曾无种，物化相乘岂有神。
毕竟春风不拣择，随开随落自匀匀。
舟行即事
朱淑真（宋代）

岁暮天涯客异乡，扁舟今又渡潇湘。
颦眉独坐水窗下，泪滴罗衣暗断肠。
论语绝句一百首
张九成（宋代）

看来商颂继关雎，乱训为终始是初。
试把初终篇较取，洋洋风雅岂为虚。
简王尉
方岳（宋代）

买书终欲寄幽村，槿树篱庶水际门。
满听秋声移竹母，径眠明月枕桐孙。
诸公未逸市朝累，六籍坐为场屋昏。
有客不来吾亦病，欲推此语与谁论。
送望江张明府
徐铉（宋代）

之官别是荣，诏许侍亲行。
温凊自为乐，烟波不算程。
山留丹竃室，俗有故乡情。
无使千年后，空传麴令名。
咏蜂
姚勉（宋代）

百花头上选群芳，收拾香腴入洞房。
但得蜜成甘众口，一身虽苦又何妨。
次孟坚初冬晴和见梨桃二花作
郑侠（宋代）

十月南天尚暑襟，幽花何怪动清吟。
半扉素蕊呈修径，几朵夭清出茂林。
地借小春回暖气，日匀疏影转轻阴。
惟应幕府多才俊，不负行台醉赏心。
【商调】挂金索
王玠（宋代）

一更端坐，下手调元气。混沌无言，绝念存真意。呼吸绵绵，配合言中位。
拨转些儿，黍米藏天地。
二更清净，心要常虚守。默默回光，照见无中有。赶退群魔，振地金狮吼。
顷刻功成，便与天齐寿。
三更鸡叫，冬至阳初动。取坎填离，直向泥丸送。火运周天，炉内铅投汞。
九转丹成，白雪飞仙洞。
四更安乐，万事都无想。水满华池，浇灌灵根长。静里乾坤，仙乐频频响。
道大冲虚，名挂黄金榜。
五更月落，渐觉东方晓。谷里真人，已见分明了。玉户鸾骖，金顶龙蟠绕。
打破虚空，万道金光皎。
句
翟汝文（宋代）

青女霜如失，黄人日故迟。
清明爽雨歇泥深竟阻郊游尹冲玄载酒集朝爽台彭周两君同赋
邓云霄（明代）

落花啼鸟报春深，载酒高台散爽襟。芳草连天无近远，淡云笼爽半晴阴。

冲泥未了登山兴，改火偏惊阅岁心。可爱栏前数株柳，年年嫩色似黄金。
次杨乐道韵六首其二——御沟
王安石（宋代）

渺渺金河涨欲平，数支分绿报清明。
常萦辇路漂花去，更引流杯送酒行。
静见金舆穿树影，清含玉漏过墙声。
衰颜一照自多感，回首江南春水生。
杂感
陆游（宋代）

山人那信宦涂艰，强著朝衣趁晓班。
豪气不除狂态作，始知只合死空山。
题小山水景二首 其一
吴志淳（元代）

十年小隐在青山，喜有东湖屋数间。门外白云常在眼，此身浑似钓舟閒。
邵公济求泰定山房十诗·怀伊亭
苏籀（宋代）

龟雒俨如故，玉灵诚有知。
归舻带江海，澡濯我清伊。
颂古二十一首
释正觉（宋代）

露地白牛起问端，随缘叱叱齿牙寒。
不知钦啄是何物，喫喫直教沧海乾。
寄惠椿亭侍郎 其二
福康安（清代）

少年许国两心同，紫陌红尘并玉骢。无那天风分雁序，君行西塞我辽东。
文翁讲堂
卢照邻（唐代）

锦里淹中馆，岷山稷下亭。空梁无燕雀，古壁有丹青。

槐落犹疑市，苔深不辨铭。良哉二千石，江汉表遗灵。
竹堂
张耒（宋代）

谁道清贫守冷官，遶家十万翠琅玕。
直应流水深相与，不待清琅已自寒。
学得凤鸣真自许，化成龙去不终蟠。
知君何世无来者，可是王郎独与欢。
山亭偶成
吴晦之（宋代）

二十四考成何事，三古六十长是闲。
古今穷达置勿论，坐看烟云生西山。
咏西山广福院二首 其一
杨璇（清代）

野寺孤峰上，危楼耸翠微。捲廉沧海近，洗钵白云飞。

竹影临经案，松花点衲衣。日斜登望处，湖畔一僧归。
设醮灵仙观
张仲威（宋代）

瑞气葱葱雨露边，璧门金阙倚层巅。青霓绛节严中夜，绿盖丹舆会九天。

香染旧泥封宝洞，声传鸣鹤湛灵泉。分明步入烟霄上，何必餐霞驻少年。
游通天岩阳行先隐处
钱柏龄（清代）

兰楫乱奔流，笋舆出幽徼。涧路凌高寒，晴空恣雄眺。

越彼停云冈，石势愈巉峭。仙源湛水木，万古藏僻奥。

鬼斧亦何工，玲珑凿一窍。硕人此盘礴，千秋俨遗庙。

仰瞻愧后尘，冥搜托前导。更穷邃洞纡，忽讶悬崖倒。

群山青蒙蒙，惟闻猿狖叫。既异少文游，良慰康乐好。

缅想开辟初，矫首发长啸。待缉薜荔裳，来卧芙蓉峤。

为问岩栖僧，荒萝几人扫？
九日阴雨不止病中把酒示诸子三首
苏辙（宋代）

九日不能饮，呦呦觉胃寒。
妻孥劝把盏，萸菊正堆盘。
懒极久成病，年高终鲜欢。
道人嫌服药，心息自相安。
呈茅一霁先生
黄庚（元代）

前辈凋零尽，如公尚典型。
为僧眉独白，见客眼长青。
教子成三俊，传家有六经。
我来问奇字，应许扣柴扃。
七夕
梅尧臣（宋代）

古来传织女，七夕渡明河。
巧意世争乞，神光谁见过。
隔年期已拙，旧俗验方讹。
五色金盘果，蜘蛛浪作窠。
步虚词十首 其四
吴筠（唐代）

禀化凝正气，鍊形为真仙。忘心符元宗，返本协自然。

帝一集绛宫，流光出丹玄。元英与桃君，朗咏长生篇。

六府焕明霞，百关罗紫烟。飙车涉寥廓，靡靡乘景迁。

不觉云路远，斯须游万天。
颂古十六首
释心月（宋代）

宾中主，主中宾。
在窟狮子，互换嚬呻，
相识如今能几人。
旅次洛城东水亭
孟郊（唐代）

水竹色相洗，碧花动轩楹。自然逍遥风，荡涤浮竞情。

霜落叶声燥，景寒人语清。我来招隐亭，衣上尘暂轻。
题蔡州壶仙观
祖无择（宋代）

莺老花残过禁烟，杖藜閒步到壶仙。
仙家本是无尘地，别有风光一洞天。
韩魏公生日三首
强至（宋代）

治身时位俱云得，同体君臣系所遭。
仁庙自从延辅弼，圣孙相繼委钧陶。
早辞十载调元鼎，尚拥平年出帅旄。
白首未尝安富贵，丹心愈更事勤劳。
曾无半语矜功大，犹有流言忌德高。
皎皎忠诚通日月，悠悠险计息波涛。
由来正直阴须相，此去勋名势转牢。
伊昔初秋降申甫，于今外牧滞萧曹。
恩颁天厩双龙种，赐及家庭一凤毛。
再拜捧觞何所祝，愿公三熟见蟠桃。
并蒂莲 其二
陈维英（清代）

淤泥不染两朱丹，此种应教号合欢。若使亭亭还解语，同心相对臭如兰。
沁园春（送马正君归东嘉）
陈人杰（宋代）

尽典春衣，换酒津亭，送君此行。叹清朝有道，何曾逐客，有司议法，忍及书生。归去来兮，噫其甚矣，见说江涛也不平。君之友，岂都无义士，剖胆相明。

挑诗行李如冰。正趁得越山桃李春。把从前豪举，著些老气，不应造物，到底无情。雁荡烟霞，凤城风雨，两地相思魂梦清。重来否，算海波未窄，犹可骑鲸。
舟次吴门
林景熙（宋代）

怀古心犹壮，临流影自孤。
湖烟迷檇李，城木出姑苏。
草暗春惊鹿，菰香秋试鲈。
青楼旧时月，无复听吴歈。
题万壑风烟亭百韵
彭郁（宋代）

风在不周山空阙，底事问烟访两浙。
烟生庐阜香炉峰，孰使随风至吴越。
风乎与烟相得外，还有风雷千雨雪。
烟兮与风相好余，仍有烟波及霞月。
谁知此处一万壑，只乐风烟余不说。
括苍搀天三百里，熊熊魂魂迷嵽嵲。
盖竹腾空一千丈，泄泄荧荧蜚崒嵂。
洪蒙雾气荡归鸿，滉澒岚芬惑回鷢。
前岑不阵有旌旆，后岫无人何幕帟。
{上雨下溥}霏冷逼卢橘秋，薄浥轻缣礲硉矹。
{左虎右风}{左上鹿下灬右风}遥触杨梅寒，细擗新绵摩崒屼。
望海尖头培塿细，盘匜琼玚高抛{上殺下米}。
帢帻巾边花昌蔫，彝博栴檀飘馥苾。
刘晨长啸出天台，填填浩气陵寒{上雨下忽}。
王母驰车返玄圃，缤缤羽旆挥斜日。
双岩瑞岩插云汉，寒{飕叟换黄}冷殺{上雨下执}纷胶葛。
大固小固并闤阓，碧瓦青炊浮{飕叟换肃}{飕叟换忽}。
黄岩洞里石老人，晒祓兵编资飘{飕叟换日}。
白鹤山头丁令威，清音嘹唳浑{飕叟换工}{飕叟换必}。
玉帝盘桓石鼻宫，郁葱佳气浮山棁。
天王宿留墉外岫，羽仪仙队辉天阅。
长河匹练耀白帝，钜浸杯醪饮红蜺。
永庆凭陵睥睨寒，苍狗白衣劳目刮。
护郭峥嵘星斗烂，雾髻云鬟谁指结。
{上雨下次}蒙远巘失高低，云渡石湖惊没灭。
径山气接日山寒，翠谷香浮银欲馞。
东门峧峻露觚棱，天竺黄高弥突兀。
玉女蛾眉{上雨下兼}洗鬓，木天石佛雺封鐍。
千家屿逼水云廊，木屐山陵阊阖臬。
般若台高迷远近，温凉座上清飘撤。
吹开越嶂万机锦，飐落吴江千树缬。
九层台外递韶音，万年枝上光摇樾。
或逾远汉宠岴峤，或跨长空冒岓屹。
或邀浓雾迨晨晡，或尼清氛当日昳。
或随小雨晻青冥，或佐狂{上雨下谶去言从换土}黯遥嶭。
或昏溪洞晚方散，或蔽云筌朝便别。
或过千山凝古树，或经四野留寒柮。
或栖江上寒竹梢，或泊野外荒芜末。
或僧游丝春昼飘，或似凉薰夏朝{赴卜换乞}。
或时避舍秋空雨，或间回车冬日霵。
或空杨柳丝线乱，或度浮图铃索制。
或搴空里青纸鸢，或荡郊中黑风鳦。
或经花径残红陨，或入松林浓澱杌。
或历江河诸舰舫，激扬帆缦摇竿橛。
或到遐迩诸精舍，增光金碧韵铜铁。
或似汉祖憩芒砀，漫空雾霭凌云阙。
或如唐帝幸骊山，灿烂旗常杂青赤。
或似地仙列御寇，携筇御气乘飒{飕叟换戊}。
或如雷部谢仙火，亘天电焰挥霹雳。
或似游月访姮娥，仙乐八方吹远阔。
或如焚进驻觅功臣，烬气四隅光倏忽。
或仙洞庭百丈樯，自西自东随意屑。
或如岢岚三尺地，不燧不鑽常焰突。
或似鲁国焚咸丘。且张狂吹势难捽。
或如公瑾战赤壁，虎啸波狂那得熄。
或似牧儿爇秦陵，猛火照天三月热。
嗟余真有山水癖，每遇亭台须访谒。
丹丘仅过元宵火，便问登临求快适。
节爱堂宽称起居，揖爽亭凉清奥突。
玉霄栏畔忆仙游，望海亭边思水活。
檐前放目四极远，波泛玉虹流莫歇。
芡莲香吹满堂阁，广轩梅峡纪碑碣。
知乐流杯亦屡游，翠屏舒啸时排闼。
暨初城南韦与杜，亭台槛俱穷历。
或夺小景怡情性，或诧巧营焕朱碧。
或因沮洳空池沼，或取篸簪排一列。
或取燕閒扁美名，或思德政存前迹。
橐签鞴宽风浩渺，天地炉红烟蓊郁。
未委眼前诸胜赏，风烟比较谁优劣。
奇哉倅廨后山亭，地不百容天路越。
壑多聊以十千数，几许风烟难尽揭。
凿沌不知今几年，贤哲治中凡几物。
怪底胜藏俱不知，知亦讵能营雅筚。
赵君眼力高夐古，才得基阶榛即掘。
岩扃万壑归指顾，飚霭弥空攒屏摄。
赤城各里诸胜游，从此斯亭为巨擘。
谢守城头颜目污，辋川降旐应高没。
余将会稽问夏禹，封嵎何得专车骨。
玉帛几时来万邦。侯甸云何分五百。
亦将东洋问大士，象教何时启禅律。
双塔已多诸佛机，雁荡又何有僧客。
亦有甬东问句践，当日如何兴霸烈。
还群代会雪臣妾羞，千载英雄光史笔。
且生且教俱十年，孰云外物人难必。
亦将海上问羲和，日升晹谷隅夷宅。
月何与日时相望，日何与月时合璧。
夤宾平秩顺时四，璿玑玉衡齐政七。
四隅苍生感丕冒，惟天惟有尧能敌。
婺女柯山日月长，白黑围棋穷理窟。
潮头隐约子胥魂，夫差可见无心术。
王乔跨鹤水中岛，丹砂九转成灵粒。
杨妃隐迹海上山，方士时闻登閫阈。
对景思人人不见，风烟却羡常升陟。
枝上吸风蝉不饥，空里食烟鼯费力。
细思眼界两幺麽，俯仰屈诚有得。
蓬莱阁为亭作兄，伯梁台为亭作伯。
骚人凭栏无一事，涤砚濡毫恣思索。
酒客登阶无所为，挈榼携壶忙逊揖。
水仙海若傥俱来，任自亭前说玄极。
惟予椎鲁无寸长，只听謦欬东君侧。
十三日诵水生挑菜渚烟湿落梅村之句成诗十首 其七
韩淲（宋代）

婀娜烟中梅，花飞有底急。蜂触香车来，烟凝为谁湿。
己卯十月一日至燕越五日罹狴犴有感而赋 其九
文天祥（宋代）

风霜阴忽忽，天地澹悠悠。我自操吴语，谁来问楚囚。

寂中惟灭想，达处尽忘忧。手有韦编在，朝闻夕死休。
菩萨蛮（冬）
鉴堂（宋代）

浦南回桨归庭户。户庭归桨回南浦。帘卷欲晴天。天晴欲卷帘。

南光交映雪。雪映交光南。残漏怯宵寒。寒宵怯漏残。
送衡州庞检校之官袁州都事
庄昶（明代）

浪荡分宜眼又开，题诗何许是蓬莱。石钟苏李虽天与，南岳朱张已袖来。

天马有空须放絷，楩楠无地莫悲材。老狂也直无凭据，吟烂沙头月一台。
送山阳宰
徐积（宋代）

大夫三年，平恕如一。静而不烦，民安厥室。大夫去矣，何以述之。

我述民言，民实德之。
送方绚解元赴试南宫用桂林一枝荆山片玉为韵八首 其四
刘弇（宋代）

君王十二闲，一一登权奇。饱之青玉刍，络以黄金羁。

南宫旧冀北，杂遝追风姿。骕骦固神物，岂病孙阳嗤。

如闻有桂约，暗满秋风枝。
挽诗
李彭（宋代）

周南留滞登封日，鲁国逍遥曳杖时。海内时流今略尽，不知谁作蔡邕碑。
抚州
廖刚（宋代）

韶光端许见分明，白雪缃云意态轻。天艳静中迎客笑，静妆闲里照人清。

不教乱落从风恶，聊看交加待月生。却忆后园应更好，幽闺春夜若为情。
雪中泛汉水观捕鱼
张嵲（宋代）

既游天汉地，复泛清汉流。
我本襄汉人，对酒集百忧。
是时云气昏，雪片迷汀洲。
沉沉百丈潭，坐看渔子游。
重裘悯浑脱，得雋怜深投。
舞空清渚迥，遍积修篁幽。
山川疑旧里，歌舞迷新游。
薄暮理归棹，中流任夷犹。
忽惊在乡社，谁辨阴成楼。
欻知非旧邦，汍澜涕难收。
云谷二十六咏 其十八 云社
朱熹（宋代）

自作山中人，即与云为友。一啸雨纷纷，无劳三奠酒。
九日閒居读陶诗有怀
吴泳（宋代）

虬龙能负熊，行雨云霄间。
{嫠去女加牛}牛不执鼠，野性长在山。
才者常苦劳，拙者常得閒。
静中阅物理，役役会有迁。
所以陶徵君，猛歇名利关。
书不求甚解，褐不求常完。
是中有真意，此外无戚颜。
怀哉千载人，卷书一长叹。
刘道士赠小葫芦
陆游（宋代）

葫芦虽小藏天地，伴我云云万里身。
收起鬼神窥不见，用时能与物为春。
楚宫二首（后首一作天水闲话旧事）
李商隐（唐代）

十二峰前落照微，高唐宫暗坐迷归。

朝云暮雨长相接，犹自君王恨见稀。

月姊曾逢下彩蟾，倾城消息隔重帘。已闻佩响知腰细，

更辨弦声觉指纤。暮雨自归山悄悄，秋河不动夜厌厌。

王昌且在墙东住，未必金堂得免嫌。
与杨如愚四首 其一
陈渊（宋代）

文章初不计工拙，言语何常识重轻。不向故人齐物我，一生怀抱为谁倾。
平原郡王南园诗二十一首·南园
姜特立（宋代）

南园山水神仙窟，上世源充忠献家。
昼锦堂中诗句好，因诗名榜更光华。
县斋十咏·习射亭
宁参（宋代）

危亭当旅进，飞镝共星鸣。
才奏蘋蘩节，空闻霹雳声。
泽宫期并胜，相圃忆偕行。
敏手无虚发，由来已鹄平。
郊庙歌辞。周宗庙乐舞辞。福顺
佚名（唐代）

新庙奕奕，金奏洋洋。享于祖考，循彼典章。

清酤特满，嘉玉腾光。神醉既告，帝祉无疆。
试院中
王安石（宋代）

萧萧疏雨吹檐角，噎噎暝蛩啼草根。
闲却荒庭归未得，一灯明灭照黄昏。
八月十二日再入都
苏泂（宋代）

野色连山碧，时光似木流。
邹阳仍是客，李广不封侯。
业已诗中老，何须病始休。
草根萤一点，寂照万端忧。
题采药图
薛循祖（宋代）

江山奇峰雨后多，千层飞瀑洒青萝。
扶筇亦觉溪桥滑，尚有幽人采药过。
钱清道中
陈廷黻（清代）

向晚山阴道，扁舟一棹横。归云栖树在，明月逐波生。

何以景芳躅，因之寄远情。瀰瀰江上水，千载有余清。
和荣学士长濆关所寄
赵抃（宋代）

朅来忠力岂忧危，人似登仙马似飞。却是玉溪梅正发，未曾攀折候公归。
夜坐
陈普（宋代）

竹云乱相逐，明月羞如女。
青山锁幽人，饥民卧茅宇。
赐游东苑诗九章 其三 方沼
杨士奇（明代）

凿方甃池，制仪坤舆。㵾乎湛渊，浑涵太虚。有丛其植，有群其潜。

文王灵沼，圣人同心。
好事近（严陵柳守席上）
曾觌（宋代）

一梦别长安，山路雨斜风细。行到子陵滩畔，谢主人深意。

多情低唱下梁尘，拚十分沈醉。去也为伊消瘦，悄不禁思忆。
压书石鱼
邵清甫（唐代）

凿石镌成一对鱼，风流未数玉蟾蜍。
化时换上腰金袋，记取灯窗压尽书。
十二月十九日南郊视牲作
程敏政（明代）

帝城南下净无尘，夜漏初严第一巡。禁卫护行分虎旅，牲房传号立牺人。

出门尚觉云随履，归路俄惊月在身。明日仗前当奏御，坐听金钥待鸡晨。
月夜怀十五友，并引 其一 赵宛丘
郑元祐（元代）

剡剡台躔映五云，通明殿上玉宸君。今宵赏月延秋桂，满袖天香不见分。
弹秋宵步月秋夜步月二曲
耶律楚材（元代）

碧玉声中步月歌，弹来弹去不嫌多。从教人笑成琴癖，老子佯呆不管他。
致政张安卿承事挽词三首 其一
祖德恭（宋代）

孝养人谁及，清修少比伦。旋闻丹旐具，俄见轴车存。

空叹音尘远，犹思燕席温。安然向窀穸，感涕一销魂。
行路易
龚自珍（清代）

东山猛虎不吃人，西山猛虎吃人，南山猛虎吃人，北山猛虎不食人。

漫漫趋避何所已，玉帝不遣牖下死，一双瞳神射秋水。

袖中芳草岂不香，手中玉麈岂不长。中妇岂不姝，座客岂不都。

江大水深多江鱼，江边何哓呶。人不足，盱有馀，夏父以来目矍矍。

我欲食江鱼，江水涩咙喉，鱼骨亦不可以餐。冤屈复冤屈，果然龙蛇蟠我喉舌间，使我说天九难、说地九难。

踉跄入中门，中门一步一荆棘，大药不疗膏肓顽。

鼻涕一尺何其孱，臣请逝矣逝勿还。嘈嘈舟师，三五詈汝：汝以白昼放歌为可惜，而乃脂汝辖。

汝以黄金散尽为复来，而乃鞭其脢。红玫瑰，青镜台，美人别汝光徘徊。

腷腷膊膊，鸡鸣狗鸣。淅淅索索，风声雨声。浩浩荡荡，仙都玉京。

蟠桃之花万丈明，淮南之犬彳亍行。臣岂不如武皇阶下东方生。

乱曰：三寸舌，一枝笔，万言书，万人敌，九天九渊少颜色。

朝衣东市甘如饴，玉体须为美人惜。
同邵长孺宿榆河
黎民表（明代）

八千乡路远，北上转成遥。暮雨停骖处，山陵秉节朝。

馆人羞野蕨，行灶拾枯樵。半百多羁旅，关情独此宵。
晨起览镜六首
刘克庄（宋代）

浪占虚名不切身，机云世故解磨人。
情知老态难遮掩，匣了菱花懒拂尘。
和范孙闲行溪西得梅数花韵
杜知仁（宋代）

孤根要先觉，一花已后会。
而况万香中，晚乃夸狂醉。
东皇兆群物，无物居其最。
对梅欲着语，当在梅之外。
君看龙蛇蛰，中有江河沛。
其元阳复雷，其真岁寒桧。
於梅观此妙，眼力怜湛辈。
无能根本求，仅为色香嗜。
一元元识者，孤真可知矣。
君独邃玄机，命笔开风气。
奇哉天根词，与世呼梦寐。
犹疑转语下，未为梅之至。
愿闻第一义，更作向上计。
会有先天翁，当发无极喟。
闺人养疴辞 其八
孙原湘（清代）

疏云先作一分秋，添得窗棂绿更幽。几点雨弹凉叶上，红心枯草又新抽。
春日江上
程颢（宋代）

新蒲嫩柳满汀洲，春入渔舟一棹浮。云幕倒遮天外日，风帘轻飏竹间楼。

望穷远岫微茫见，兴逐归槎汗漫游。不畏蛟螭起波浪，却怜清泚向东流。
颂证道歌·证道歌
释印肃（宋代）

菩提达磨为初祖，梁王未契如聋瞽。
廓然无圣尚求名，拂袖魏邦无处所。
春日言怀
许棠（唐代）

东风万物新，独未到幽人。赋命自多蹇，阳和非不均。

五陵三月暮，百越一家贫。早误闲眠处，无愁异此身。
湘中曲
虞景星（清代）

风起黄陵庙下秋，断猿声里系孤舟。云鬟雾鬓知何处，竹色娟娟月影流。
小师慧果驰书取雪峰真歇和尚
释正觉（宋代）

鸟窠闲口聊吹布，雪老低头却入庵。
生死同条末后句，也应千里问同参。
望洞庭湖赠张丞相
孟浩然（唐代）

八月湖水平，涵虚混太清。
气蒸云梦泽，波撼岳阳城。
欲济无舟楫，端居耻圣明。
坐观垂钓者，徒有羡鱼情。
长相思·晨有行路客
吴迈远（南北朝）

晨有行路客，
依依造门端。
人马风尘色，
知从河塞还。
时我有同风，
结宦游邯郸。
将不异客子，
分饥复共寒。
烦君尺帛书，
寸心从此殚。
遣妾长憔悴，
岂复歌笑颜。
檐隐千霜树，
庭枯十载兰。
经春不举袖，
秋落宁复看。
一见愿道意，
君门已九关。
虞卿弃相印，
担簦为同欢。
闺阴欲早霜，
何事空盘桓。
上玉帝
云贞（明代）

云花徉傥迥难群，二百丛中第一人。气压昆仑无剩璧，才流江海有馀垠。

昂藏踏践红龙爪，号叫冲开白兔鳞。早赐彤庭纶握事，何辞匍匐献丹宸。
清都行
吕本中（宋代）

我昔谒帝白玉墀，独驾翠虬骖赤螭。御风而行过日围，遂登清都游太微。

广殿上建明月旗，缀以列宿悬双蜺。帝顾而叹怜其痴，寸田不治来何迟。

我拜稽首心自疑，世俗逼隘臣所知。黜慢之故还无期，后有美人云雾衣。

玉坐交映生光辉，不必翠被缘珠玑。秘文玉简手自持，见我而笑扬蛾眉。

问我此去来何时，握手赠吾蓝田芝。汝生甚良学则宜，无自轻厌令神驰。

一来人间今几时，恍如梦觉不可追。骨肉腥秽颜忸怩，北风吹寒霜露微。

想视倒景凌空飞，却从帝居寻玉妃，为汝更赋无言诗。
再到积庆坟庄即事偶成 其二
文彦博（宋代）

郊园乍适疏慵意，勉强逢迎已不能。赤米白盐充野馔，蕉衫芒蹻见山僧。

含风古木遮檐角，漱玉清泉泻石棱。田父相过复相劝，早归林下醉腾腾。
玉蝴蝶 思张倩倩表妹
沈宜修（明代）

蓦地流光惊换，画阑一带，烟柳初齐。乍暖轻寒，庭院尽日帘垂。

初愁来、数声啼鸟，牵梦去、几树游丝。忆当年，情含宝帐，未解春思。

堪悲。盈盈极目，几多江水，隔若天涯。恨结丁香，也应还、自怪香綦。

漫思量、花前旧约，空怊怅、虚负芳期。又谁知，夜窗魂断，晓镜低眉。
耒将之临淮旅泊泗上属病作迎候上官不敢求告
张耒（宋代）

谋身不解免飘蓬，零落孤舟西复东。
双鬓虽青应早白，病颜更复不成红。
崎岖避俗人难合，憔悴多愁疾易攻。
莼菜碧鲈秋正美，步兵终欲向江东。
南歌子
郭世模（宋代）

玉醆浮琼蚁，金奁吐翠虬。醉乡归路接温柔。暗卜幽期低约、笑藏阄。

索去眉先锁，将言泪已流。小窗移火更迟留。自剔灯花油涴、玉搔头。
食笋 其三
王十朋（宋代）

夔门雪里竹萌抽，味占盘餐第一流。深忆江西陈仲举，如今无复寄猫头。
赠雷岩赵相士
俞德邻（宋代）

雷填填，雨冥冥，千岩万壑白昼暝。真人宴坐神不惊，一瞬百怪暝留形。

风休电止天宇净，顶笠挑包谈性命。龙铅虎汞世莫知，更说荣枯动人听。

壶子久不作，季咸亦已矣。杜德衡气暝二机，弟靡波流宁底止。

矧伊浮世上，旋转如飞蓬。死生梦蝶成蝶梦，祸福得马失马翁。

羊裘垂钓或谏议，不龟手药忽取封。相形相不尽，相心心莫穷。

雷岩雷岩，不如归卧岩之下，吾亦柴桑税吾驾。明月投人戒暗投，美玉椟藏须待贾。
赠宛琼女史
林以宁（清代）

月中仙人结璘子，银海回风漾空翠。广寒青桂生紫芽，水蟾蚀作鸳鸯字。

清光独夜照三吴，采香泾畔多名姝。日射帘旌金鹊尾，春窗睡足红氍毹。

蜀纸新裁鸾凤帖，同心重绾菖蒲叶。玉寒手擘荔枝浆，镫红酒晕芙蓉颊。

风剪春英碎粉霞，幻作衣间双蛱蝶。绿云𩭏鬌黄金珰，方空半臂凝脂香。

瑶岛承恩夕宴罢，寒星乱落参差光。
答诸姊妹戒饮
蒋氏（唐代）

平生偏好酒，劳尔劝吾餐。但得杯中满，时光度不难。
赠刘道士
赵汝回（宋代）

竹岩鸟啼云影闲，此是玉帝藏书山。
他峰叶尽一霜后，仙洞春如三月间。
白须道人年八十，指予漈路从溪入。
靸著芒鞋不杖藜，啸泉归去衣裳湿。
九月二十日游桃源寺
王洋（宋代）

东溪缭绕黄花国，西崦纵横白酒家。
谁道桃源解迷路，与君平步到烟霞。
哭皇甫七郎中（湜）
白居易（唐代）

志业过玄晏，词华似祢衡。多才非福禄，薄命是聪明。

不得人间寿，还留身后名。涉江文一首，便可敌公卿。
句 其二
谢履（宋代）

凭高直接青云势，览胜双瞻碧玉颜。
别太学同舍
王十朋（宋代）

二年客贤关，倾盖皆故人。况我同舍郎，何异手足亲。

齑盐共牢落，灯火同悲辛。坐觉岁月忘，所赖朋友仁。

西风起天末，淅沥吹江蘋。思归适所愿，惜别还沾巾。

祖席歌骊驹，别肠转车轮。离索恐孤陋，重来约新春。
游山门
沈括（宋代）

溪水激激山攒攒，苍崖腹封壁四环。一门中嚂俯惊澜，造物为此良有源。

坡颠窍塞沦九渊，吐吞龙螭殆非然。又疑猛将血战还，斩此欲守规为门。

至今惨恻风夜寒，杀气袭水为屈盘。山重地僻道路偏，此境安得与祸连。

反复不得意所安，将必有理愧莫原。山川幽深适素尚，辙蹂万坚穷跻骞。

生平所更了可记，怪特若此殆未观。崆峒地首久茫昧，自此稍欲信所传。

排云径上淩巀薛，力弱盛恐乘以蹎。西光戛戛下岩壑，取酒更为山留连。
陈莹中画像赞 其一
邹浩（宋代）

凤阁鸾台何许，天涯地角周游。此老老而益壮，超然一段风流。
宁宗郊祀二十九首
学士院（宋代）

天容澄谧，景气晏和。
瓒斝度醇，鋗璆叶歌。
帝降庭止，夜其如何。
神助不休，宜尔众多。
木兰花慢（寿贾师宪）
廖莹中（宋代）

请诸君著眼，来看我、福华编。记江上秋风，鲸嫠涨雪，雁徼迷烟。江时多人物，只我公、只手护山川。争睹阶符瑞象，又扶红日中天。

因怀下走奉橐鞬。磨盾夜无眠。知重开宇宙，活人万万，合寿千千。凫鹥太平世也，要东还、赴上是何年。消得清时钟鼓，不妨平地神仙。
进之复有湘潭之役二诗见惜别意 其二
赵蕃（宋代）

君诗悟入已多年，信手拈来总自然。静似幽人居在谷，勇如壮士起临边。

波澜收卷虽馀地，光艳发舒终属天。笑我饥吟空白首，乱蛩衰草晚风蝉。
再经旧游偶成拙句寄呈知郡殿丞 过康州
康卫（宋代）

当时曾此牧黎元，屈指光阴二十年。别后每思佳景物，再来重睹旧山川。

因罹兵革成彫弊，忽讶闾阎尽改迁。故吏老民皆白首，使君髭须亦皤然。
李烟客附舟入北赴袁辽抚招因赠
李孙宸（明代）

舟发石头城，初报故人至。故人故乡来，千里惊喜浑如梦寐里。

金陵三月柳如丝，呼酒同君醉莫辞。风尘满面未须洗，便复挂帆共北飞。

君来曾几日，我别忽经年。不愁井里荒松菊，惟愁天地有风烟。

君才自是天生者，何能局龊困椠铅。一编黄石书，三尺青萍锷。

胸中甲兵万队生，腰间风雨双龙跃。一顾应酬国士知，千金肯负平生诺。

榆关昨夜传消息，当关有人虏辟易，谁云甲兵满万不可敌。

特自需君借箸筹，知君谈笑取封侯。不然直斩胡头献，天子功成不受分。

茆玺拂衣仍作鸱夷，游五湖，长与烟波逝。
次韵路节推瑞香幽兰
王庭圭（宋代）

君家兰玉盈阶砌，傍有薰笼锦一端。雅似高人来席上，幽如靓女出林间。

芳丛欲吐新芽长，深谷知谁著眼观。谢氏风流元自有，更留佳客奉清欢。
渔家傲
吕本中（宋代）

小院悠悠春未远。牡丹昨夜开犹浅。珍重使君帘尽卷。风欲转。绿阴掩映栏干晚。

记得旧时清夜短。洛阳芳讯时相伴。一朵姚黄鬆髻满。情未展。新来衰病无人管。
宿曹西畴宅大雨
方回（元代）

竹树环斋馆，真宜听雨声。
不堪终夜急，似欲阻人行。
薄醉眠难熟，多思梦辄惊。
漏床正当面，移枕屡纵横。
和叔招不往
王安石（宋代）

门前秋水可扬舲，有意西寻白下亭。
只欲往来相邂逅，却嫌招唤苦丁宁。
题武溪龙书庙壁
陶弼（宋代）

路到龙栖处，阴森觉有灵。山腰过云黑，石眼出泉腥。
野岸白莲
华镇（宋代）

越溪深处楚江湄，玉刻冰裁一两枝。天借明蟾滋秀色，云垂清露润丰肌。

解知洁素风神远，始觉红鲜品格卑。何日曲池亭槛上，细看朝暮弄轻飔。
乙巳十月朔开炉三首 其二
范成大（宋代）

石湖今日开炉，两壁仍安画图。万事篆烟曲几，百年毳衲团蒲。
郭生烧一鹅食余甚香美诗以赏之
胡应麟（明代）

西园新燕集，东郭旧鹅群。炙处逢刘毅，燖时笑右军。

金盘疑喷雾，玉盏竞倾云。更有浑羊设，奇方欲赠君。
钓鲤台
甘学（明代）

白云几来去，紫藓伴青苔。鱼寐钓不起，空馀古石台。
示上人客鱼石归詹王二生信宿
廖大圭（元代）

天近瑶台新月明，相思无路去寻盟。三秋海上归来客，一夜灯寻笑语声。

黑发满头含瘴色，清贫到骨有诗情。岁寒尊酒诸公在，预戒春风卜远行。
送秦秘监以显谟知潼川
魏了翁（宋代）

杜侯归未几，又送秦侯归。
锦衣赫相望，里闬生光辉。
仅存二三士，去意不可羁。
王张屡乞身，余亦五请祠。
岂不明主恋，去就各有宜。
昔岁语杜侯，志得官无卑。
近忽省前误，热突无寒煤。
君门天九重，赤子命一丝。
诗书谩胀腹，字字不适时。
俯瞰大江流，仰看苍云移。
悠悠未有届，蹙蹙安所驰。
吴天岂民憎，翻覆不可期。
原随力所逮，必以诚求之。
求之有弗得，况忍相瘠肥。
临分重回首，吾匪怀吾私。
千丈万丈二峰
王世贞（明代）

高峰扫地一万丈，低峰突兀千丈馀。三山琪树稍加汝，二华莲花恐不如。
病中奉和伯声亲家见答送菊之作
张萱（明代）

园菊聊相赠，新诗忽见贻。团团枝上露，采采水边篱。

病态日云剧，孤芳祇自知。何时彭泽令，来赴野人期。
脱银袍
曹组（宋代）

济楚风光，升平时世。端门支散，碗遂逐旋温来，吃得过、那堪更使金器。分明是。与穷汉、消灾灭罪。

又没支分，犹然递滞。打笃磨槎来根底。换头巾，便上弄交番厮替。告官里。驰逗高阳饿鬼。
倦翮回乡招游陶山白荒岭
李达（明代）

词客哀时辍苦吟，仙翁重此扫荒林。水冲溪石峥嵘小，人弄岭荒怡悦深。

白首不甘为客处，青春又及结庐心。他年许我通来往，却恐山居要万金。
峡守秦德久 其二
周紫芝（宋代）

淮上声名彻冕旒，几年边鼓卧清秋。五花未从甘泉驾，百尺聊新楚塞楼。

暮雨已随烟佩去，长江空抱峡山流。客来欲吐窗闲句，莫把城南比阆州。
偈六十三首
释道宁（宋代）

赵州老汉，大似因风吹火，
顺水颺帆，击碎斯关。
尘中物外，凡则全凡，
圣则全圣。若能如是解，
通达事理竟。其或涯际未分，
路逢死蛇莫打杀，没底篮子盛将归。
颂古四十四首
释师范（宋代）

铜公塘，铁奉化。
得人憎，得人怕。
不是明州人。定说苏州语。
和佥判建平书怀 其一
虞俦（宋代）

堪笑夔蚿不自怜，漫劳胸次险山川。仕途醉眼青红乱，何地强分愚与贤。
东桥茂卿住处
陈献章（明代）

彼此衰荣更共之，年过六十是衰时。藜羹颇恨无莱妇，卉服都衰在岛夷。

水暖河豚吹细浪，露寒秋蟹过疏篱。江天好景无人画，每要先生藉入诗。
田家三咏
叶绍翁（宋代）

织篱为界编红槿，排石成桥接断塍。
野老生涯差省事，一间茅屋两池菱。

田因水坏秧重插，家为蚕忙户紧关。
黄犊归来莎草阔，绿桑采尽竹梯闲。

抱儿更送田头饭，画鬓浓调灶额烟。
争信春风红袖女，绿杨庭院正秋千。
西中访范复庵不值留赠
屈大均（明代）

横天一壁惊无路，频骑夹岭空中度。栈边万壑沉青冥，桥下千中出烟雾。

我从玉井得真源，明星玉女招不顾。直向西中攀所思，楼压莲花花倒垂。

三闾披发同山鬼，四皓疗饥有紫芝。咫尺白云寻不见，先朝耆旧君堪恋。

无悲帝座隔层城，自有天门通一箭。
效希夷和陈北溪韵
王柏（宋代）

甚矣天地闭，独放一花鲜。
未论色之洁，未论香之妍。
只於冰雪中，谁占生意先。
万物心自服，敢问何能然。
归舟至毗陵阻冻怀老母在官所作
周瑛（明代）

一上归舟日，便为见母期。谁知咫尺地，翻作逗遛悲。

冰合河流断，雪深山路危。高堂念游子，正是倚门时。
古懊恼歌六首 其四
严羽（宋代）

船在下江口，逆风不得上。结束作男儿，与郎牵百丈。
惜奴娇 其二 席上梦锡、汉章同赋
史达祖（宋代）

天风入扇吹苎衣。小红楼、夜气正微。有人在、冰弦外，水精帘、花影自移。

阳台只是虚无梦，便不成、凉夜误伊。想闲了、流离簟，就一身、明月伴归。
送王使君赴太原行营
钱起（唐代）

太白明无象，皇威未戢戈。诸侯持节钺，千里控山河。

汉驿双旌度，胡沙七骑过。惊蓬连雁起，牧马入云多。

不卖卢龙塞，能消瀚海波。须传出师颂，莫奏式微歌。
婆罗门引（寿长老）
彭耜（宋代）

中秋皓月，隔霄光倍照尘寰。九龙喷香水，胜沈檀。白象珠明协瑞、尊者诞人间。世称生佛子、派接清原。
和安之今春于郑国相公及光处得缀珠莲各一本植之盆中仲夏始见一花喜而成咏末句云未知先合谢谁家
司马光（宋代）

春冻消时种两芽，南风薰日见孤花。先开必自陶钧力，且合归功丞相家。
和曹光道咏直庐屏中六鹤
梅尧臣（宋代）

汉家为瑞双黄鹄，只道飞翻太液池。
不似云屏六画鹤，帝宫深处有人知。
赋得梅柳渡江春
徐渭（明代）

梅柳亦何知，东皇日夜催。难辞万里远，都向一江开。

粉黛弄未歇，凋伤倏巳回。犹能胜橘树，褊性不逾淮。
偈
释了心（宋代）

佛之一字孰云无，木马泥牛满道途。
倚遍栏干春色晚，海风吹断碧珊瑚。
闻临淄公薨
梅尧臣（宋代）

至和癸巳十二月兮，友人语我火犯房。芒射钩钤而拂上相兮，祸非弼臣谁可当。

昨日闻太宰悟天道而畏忌兮，归卧其第三拜章。

太宰既不得请而赐黄金百两以为寿兮，谏官御史犹击强。

明年孟陬临淄公薨兮，果然邦国桡栋梁。

岂无神医善药以起疾兮，固知禀命有短长。公自十三岁而先帝兮，谓肖九龄宜相唐。

后由石渠凤阁禁林以登枢兮，俄佩相印居庙堂。

出入藩辅留守两都兮，其民咏歌盈康庄。官为喉舌勋爵一品兮，经筵讲义尊萧匡。

年逾顺耳不为夭兮，文字百卷存缣箱。子孙侁侁同雁行，二女贵婿富与杨。

未知归葬何土乡，临川松柏安可忘。我为故吏摧肝肠，洒泪作雨春悲凉。

精魄其归于天乎，必为星宿还高张。骨肌其归于土乎，必为蕙芷不灭香。

墓碑墓铭谁能尽其美，我为欲传万古须欧阳。
和杨民瞻韵
辛弃疾（宋代）

拄杖闲题祖印来，壁间有句试参怀。
从来歌舞新罗袜，不识溪山旧草鞋。
菩萨蛮 读温飞卿词，恍惚有悟入处，急走笔效之
杨玉衔（清代）

送君方梦巫山峡。荒村残柝惊魂怯。门外月如霜。辘轳泉水香。

偎人犹絮絮。执手翻无语。寒意破鸡声。长亭还短亭。
湖居春晚杂赋八绝 其七
周紫芝（宋代）

两日东风着意颠，南湖风浪不行船。飞沙走石成何事，吹得杨花也上天。
哭芝山 其二
邵齐焘（清代）

茫茫十年别，相思各天涯。祇谓川路遥，讵期死生乖。

存不游一涂，没不抚尔骸。修短诚有期，难为故人怀。

况子抱不测，憔悴委穷埃。严霜一以零，微藿无全荄。

孤魂飘异香，零落重我哀。念昔少年日，结契在金阶。

达识祛所滞，清言意多谐。誓同影与形，投分异群侪。

欢娱几何时，逝景不我回。痛哉山阳笛，已矣令心摧。
乐府杂曲。鼓吹曲辞。巫山高二首
孟郊（唐代）

巴山上峡重复重，阳台碧峭十二峰。荆王猎时逢暮雨，

夜卧高丘梦神女。轻红流烟湿艳姿，行云飞去明星稀。

目极魂断望不见，猿啼三声泪沾衣。

见尽数万里，不闻三声猿。但飞萧萧雨，中有亭亭魂。

千载楚襄恨，遗文宋玉言。至今青冥里，云结深闺门。
春到湖庄
曹彦约（宋代）

饱绿匀杨柳，殷红茁海棠。
将春至昌谷，及早下湖庄。
祠事三年乐，边心万里长。
新来和气好，吉报已占祥。
送高邑佐伴贡入京用来韵十首 其六
成鹫（清代）

相随断发及文身，异俗殊音强自亲。除却声华与文物，不知谁假复谁真。
醉春风
朱敦儒（宋代）

夜饮西真洞。群仙惊戏弄。素娥传酒袖凌风，送送送。吸尽金波，醉朝天阙，斗班星拱。

碧简承新宠。紫微恩露重。忽然推枕草堂空。梦梦梦。帐冷衾寒，月斜灯暗，画楼钟动。
题西湖石壁
李时行（明代）

花映楼台日日春，湖中烟景世无邻。千年惟有青山在，见尽无穷歌舞人。
念奴娇
佚名（宋代）

脉脉此情难识。
平阴张澄居士隐处三诗之仁亭
黄庭坚（宋代）

无心经世网，有道藏丘山。
养生息天黥，艺木印岁寒。
德人墙九息，强学窥一斑。
张侯大雅质，结发闯儒关。
奇赢或谐偶，老大尝艰难。
筑亭上云雨，日月转朱栏。
床敷听万籁，我家颇宽闲。
牧牛有坦途，亡羊自多端。
市声鏖什枕，常以此心观。
食蟹叹
冯誉骥（清代）

侵晨食指动，水族来江湖。主人出宴客，四座咸出娱。

座客且勿出，主人起长叹。昔居江城二十年，高秋置酒西楼前。

黄州估船日西上，水乡风味夸时鲜。晓市喧呼盈筐卖，百钱已得十数辈。

红姜紫蓼纷堆盘，往往舆台足沾溉。自从盗起西南隅，鼋鼍蹴踏风涛粗。

下逮蕲黄上沔鄂，稻田万顷成荒芜。渔师贾客久奔窜，讵有簖火明菰芦。

今年江汉贼甫退，鲂鲤差可充官厨。下游咫尺当相失，何况荆台路遥隔。

公然蒲缚能远致，分与间官添食籍。浔阳九派声喧豗，连云战机临江开。

刍茭馈餫苦不给，戈甲转斗何有哉！茫然对案令心哀。
西湖图
真山民（宋代）

两袖春风一杖藜，等閒踏破柳桥西。
云开远嶂碧千叠，雨过落花红半溪。
青旆有情邀我醉，黄莺无恨为谁啼。
东城正在桃林外，多少游人逐马蹄。
题湖上草堂
皎然（唐代）

山居不买剡中山，湖上千峰处处闲。

芳草白云留我住，世人何事得相关。
次韵竹林先生中秋玩月之作 其二
鲍恂（元代）

数年不对中秋月，月色依然不负秋。懒问仙人修玉树，且陪帝子上琼楼。

斗牛低绕天枢转，河汉斜横左界流。却望蓬莱宫阙远，几随清影重回头。
题玉芝双奉院
顾在镕（唐代）

入门如洞府，花木与时稀。夜坐山当户，秋吟叶满衣。

犬随童子出，鸟避俗人飞。至药应将熟，年年火气微。
寄赠黄宗献守璚州兼柬顾与新宪使
王慎中（明代）

主恩怀远托分忧，万里乘空并是游。百室日南开北户，孤城海上俯中流。

津桥喧处为珠市，郡国晴时见蜃楼。持斧风流贤使者，政成觞咏接诸侯。
赠浙西李相公
牟融（唐代）

长庚烈烈独遥天，盛世应知降谪仙。月里昔曾分兔药，

人间今喜得椿年。文章政事追先达，冠盖声华羡昔贤。

尊酒与君称寿毕，春风入醉绮罗筵。
题三茅峰
张矩（宋代）

巨灵握奇石，飞落人间世。怒拳一击破，高下成鼎峙。

三光发其精，吾岳借之气。精气久以灵，稍稍见奇异。

香之为草木，清之为泉水。天则为洞天，地则为福地。

㠌嵚白云根，怪巧分琐细。龙潜而虎藏，猿啼而鹤唳。

始焉三仙居，终也众真萃。至今丹砂光，上下数万里。

清游动高吟，今古几骚士。搜奇探幽深，或仅见一二。

输君呼笔神，尽发万古秘。我于尘埃中，读之如亲履。

呼儿谨縢藏，再拜归棐几。
阻风 其一
刘攽（宋代）

愁思横江不易堪，恶风终日自西南。逐臣那有回天力，请谢蜚廉亦未甘。
风梭织水纹
孙思敬（清代）

湖面全吹皱，风姨略荡摩。轻纹添水瀫，细织任风梭。

少女流连甚，工夫浪掷多。钓丝斜入扣，奁镜晕生波。

匹练拖千尺，飞花蹙一涡。柳摇粘翠缕，机寂想银河。

鱼恰穿萍去，莺还掷影过。沦涟澜不起，诗境入渔歌。
十用喜雨韵三首
吴潜（宋代）

江南九月菊花香，猎子牵黄与臂苍。
岁幸丰登连楚越，地非硗薄比渠凉。
雨收甘泽归三印，雷敛神功入五箱。
作解工夫都了毕，不须赤子更回皇。
重阳吟五首
方回（元代）

此身生死国兴亡，摇落年年本是常。
无奈潘郎解凄怨，满城风雨近重阳。
挂席上南斗
林希逸（宋代）

挂席几千里，飘飘向极南。昂头惊斗近，举袖与云参。

海阔天光入，帆轻水影涵。前瞻依宿六，回望迫台三。

恰似槎星渚，应殊钓月潭。若非吟胆壮，高处亦难堪。
离合 其二 承乏淄青将发有怀故人寓郡望姓字
王世贞（明代）

群苕忌孤秀，亡羊境纷列。郎秩今再满，良友将乖别。
送广漕曾郎中赴阙奏事
喻良能（宋代）

绿鬓怀中诏，清秋向上都。
圣图方广大，贤路不崎岖。
会见除清切，宁须复转输。
公如任风宪，抨劾莫踟蹰。
越上九日感怀七首呈韩明善先生 其七
张仲深（元代）

亹亹圆象运，苒苒青岁阑。策策西风鸣，耿耿客子寒。

客子行路西，况乃衣裳单。萸盘荐重九，雅歌和清弹。

黄华被幽径，拒霜明空园。所乐忘所悲，慷慨有馀欢。

不知乌帽欹，邈矣追龙山。
病中九首
刘克庄（宋代）

卷五红云一朵边，抽身偶在众贤先。
鹤归乡倏三千岁，马老人酬八百钱。
雅叹蒙蒙徒仰视，骚称皦皦者难全。
殷勤寄谢文房友，愿未来生再结缘。
水龙吟（梅）
曹冠（宋代）

自来百卉千葩，算多有、异芬清绝。此花独赋，天然标致，于中超绝。月脸妆匀，碧琼枝瘦，真仙风骨。向严寒雪里，千林冻损，钟和气、先春发。

信是芳姿高洁。肯趋陪、游蜂戏蝶。玉堂静处，竹梢斜亚，凝烟媚月。一任严城上，单于奏、角声凄切。待芳心结实，和羹鼎鼐，收功须别。
读陶集爱其致意于菊者八因作八首·七曰秋菊
方回（元代）

饮酒成诗二十篇，诗成多在菊花边。
秋英掇取枝头露，想见朝趄起卯前。
西湖歌饯杨泽之回杭
熊瑞（宋代）

謇余畴昔睹古杭，繁华不减开元唐。
画船日日湖山堂，珠翠围绕沸笙簧。
西湖西子斗艳妆，香车宝马桥绿杨。
少年游冶荡春光，醉眠罗绮百花芳。
当时湖上有平章，胡不早为计包桑。
一朝鼙鼓动渔阳，席卷羽毛与霓裳。
后来枉费古锦囊，感怀金铜增悲伤。
嗟尔何知涕泪滂，身不由已心难忘。
画阑桂树寂无香，土花惨淡月荒凉。
绵绵经恨天何长，道逢老翁重傍徨。
同景文丈咏莲塘
黄庭坚（宋代）

塘上勾帘对晚香，半斜红日已侵床。
江妃羞出凌波袜，长在高荷扇影凉。
为拔可题黄石斋与乔柘田手札
郑孝胥（清代）

忠端多名迹，可敬亦可爱。略观近入藏，此卷宜为最。

东洲与石洲，两跋已云备。乙盦为六诗，逸韵转奇肆。

我观书品论，迂谨有殊致。茂弘安石间，逸少乃其次。

正坐书掩名，钓戈等能事。学中七八乘，作书特未艺。

岂堪溷长者，曾不辨法意。作书莫作草，怀素尤为厉。

君实与明道，不草究何碍。时人解章草，黄谢若小异。

云间周思兼，独往擅妙诣。行草推觉斯，未老锋犹锐。

未若倪鸿宝，掩苏当抹蔡。缙绅惮小楷，率尔趁笔势。

一札才四行，大书那足贵。又与鸿宝书，持论主遒媚。

以此考所见，言行实不背。昔尝睹榕颂，隽拔有古味。

樟谳与千文，天壤或犹在。善书轻其书，小技故可愧。

荆公赋颜碑，语意绝相类。吾生无死所，偷活识前辈。

犹期树名节，何用托文字。
谢人
冯观国（宋代）

踏遍红尘四百州，几多风月是良俦。
朝来应笑酡颜叟，道不相侔风马牛。
石塘
喻良能（宋代）

野色知何处，松边竹外塘。
雨馀红菡净，风起白苹香。
赠别华阴道士
韩翃（唐代）

紫府先生旧同学，腰垂彤管贮灵药。耻论方士小还丹，

好饮仙人太玄酪。芙蓉山顶玉池西，一室平临万仞溪。

昼洒瑶台五云湿，夜行金烛七星齐。回身暂下青冥里，

方外相寻有知己。卖鲊市中何许人，钓鱼坐上谁家子。

青青百草云台春，烟驾霓衣白角巾。露叶独归仙掌去，

回风片雨谢时人。
静江商宰书来且索鄙语要道其冰雪相看之意古
陈起（宋代）

连墙不通问，千里乃寄音。
平生于缔交，淡泊味最深。
吴山青插天，应同碧玉簪。
尚怜风马牛，暌若商与参。
一声南来雁，西风又相寻。
君其念衰朽，余亦怀瑶林。
一廉了官事，吟外时鸣琴。
识量万顷陂，文华宝南金。
向来唐相璟，疑事问崔琳。
诸台贵得贤，而肯舍此琛。
会晤喜有期，宽此离索襟。
朱伯宣才英昆仲见过曲相慰藉因留饮得花字
李之仪（宋代）

新春穷巷几伤嗟，联璧俄来照蔀家。意厚旋倾新酿酒，眼明初见未开花。

百寻自是松难老，什袭终惭玉有瑕。便觉赋成无用处，漫劳憔悴叹长沙。
渡彭蠡
程世绳（清代）

湖水东西接，昌江与赣江。眼中无寸岸，天际只轻艭。

浩渺终何极，尘氛到此降。康山不可见，长啸倚孤窗。
擬卢仝诗
钱易（宋代）

门前飞杨花，屋后恶水鸣青蛙。
案上两卷书，尧典与舜典，
留与添丁作生涯。
独秀峰
黄彦平（宋代）

湘山富佳色，韫蓄人未知。
天球有馀润，草木蒙其私。
联绵固不恶，峭独看愈奇。
兹峰岂飞来，兴尽留於斯。
云烟惨么麽，灌莽纷离披。
名虽异星渚，实不愧仇池。
惜无小白花，密雪蒙疏枝。
教僧营小筑，便是补陀祠。
喜迁莺（清明）
史浩（宋代）

三春正美。是霁景融和，韶华如绮。夹岸香红，登墙粉白，开遍故绮桃李。画舸绣帘高卷，锦毂朱轩低倚。对此际，向池台好处，争倾绿蚁。

醉里。须醒悟，些子芳菲，造物都谩你。一瞬光阴，霎时蜂蝶，还付落花流水。我有大丹九转，真个长春不死。待得了，把高歌清赏，随缘而已。
言怀
高登（宋代）

归去东皋独荷犁，笔床书卷有儿持。
一无可意身将老，百不如儿心自知。
梦寐摩挲元结颂，经从省忆少陵诗。
体肤饿尽天应错，依旧臞然山泽姿。
从军行 其二
罗颀（明代）

山行穷深林，林深人迹稀。五里一荒村，十里无涧溪。

路逢饥老翁，投杖向我啼。宣言盗贼暴，民庶久流离。

我惜为徒卒，对之空伤悲。
东庵广福禅院
许应龙（宋代）

十年不到雪峰山，寂寂春风昼掩关。
千载祖师无尽意，门前流水绿回环。
杂咏一百首 其八十八 齐人妻
刘克庄（宋代）

不敢怨夫子，徒悲误妾身。安知同穴者，乃是乞墦人。
冰解图
袁说友（宋代）

游鱼岂解和人意，孝子精诚一念深。
乐事世间如此少，我怀风木只伤心。
秋日有怀
夏诒钰（清代）

一尺青琅玕，相思秋月寒。殷勤觅鸿雁，目断秋云端。

云端隔烟雾，月照梧桐树。不见素心人，当阶一叶度。
示相者
孙觌（宋代）

汉嬖宁闻通饿死，舂黥自说布当刑。侯王将相元无种，试向人奴觅卫青。
翠云山
张无观（宋代）

未了人间朱墨缘，强颜荒邑又三年。
填胸眯目皆尘土，直到峰头始豁然。
戊申岁间中清赏十景 其五 篱边餐落菊
叶颙（元代）

篱边餐落菊，采采黄金英。拾之不满掬，松露相和倾。

三咽清肺腑，九窍皆芳馨。食之久住世，化为天地精。

不饥复不老，颜貌如童婴。骖鸾访安期，跨鹤寻广成。

回首谢人世，何用千秋名。
和桃源行效何判县钟作
吴澄（元代）

冀州以北健蹄马，一旦群嘶庐霍下。睢阳不遇双貂公，总是开关迎拜者。

燎原燄燄春复春，不惟捧水惟益薪。海门浪沸会稽坼，血泪交流草莽臣。

举手日边远与近，不知官守何人问？仲连未即蹈东海，元亮至今尚东晋。

桃源深处无腥尘，依然平日旧衣巾。拟学渔郎棹舟入，韩良宁忍终忘秦。
四时读书乐·其一
翁森（宋代）

山光照槛水绕廊，舞雩归咏春风香。
好鸟枝头亦朋友，落花水面皆文章。
蹉跎莫遣韶光老，人生唯有读书好。
读书之乐乐何如？绿满窗前草不除。
小说开辟
罗烨（宋代）

小说纷纷皆有之，须凭实学是根基。
开天辟地通经史，博古明今历传奇。
藏蕴满怀风与月，吐谈万卷曲和诗。
辨论妖怪精灵话，分别神仙达士机。
涉案钥刀并铁骑，闺情云雨共偷期。
世间多少无穷事，历历从头说细微。
画鱼歌（湖州道中作。）
苏轼（宋代）

天寒水落鱼在泥，短钩画水如耕犁。
渚蒲拔折藻荇乱，此意岂耕遗鳅鲵。
偶然信手皆虚击，本不辞劳几万一。
一鱼中刃百鱼惊，虾蟹奔忙误跳掷。
渔人养鱼如养雏，插竿冠笠惊鹈鹕。
岂知白挺闹如雨，搅水觅鱼嗟已疏。
柳梢青·爆竹声收
佚名（宋代）

爆竹声收，烧灯节过，恰又经旬。闻道当年，长庚梦李，嵩岳生申。江淮草木知名。有多少、阴功在人。只恐称觞，棠阴未徙，促觐枫宸。
寒山扫地赞
释大观（宋代）

横也扫，竖也扫。
七佛之师，狼藉不少。
中秋 其一
李俊民（金朝）

露下天街一气凉，月明不复被云妨。正当金帝行秋令，疑是银河洗夜光。

鲛室影寒珠有泪，蟾宫风散桂飘香。席间醉客忙归去，独共三人尽此觞。
丁巳五月五大热追凉江山平远楼 其一
杨慎（明代）

平远江山四望开，䬃然风至似兰台。披襟便觉凉如洗，一任城头暝色催。
摊破浣溪纱 题刘葱石枕雷图四阕 其一
程颂万（清代）

一枕雷声万壑冰。两条弦子数重绫。指印尚传唐女部，郑中丞。

南赵脱匙犹有迹，东塘镌柱可无凭。谁更凄凉探法曲，继樊祾。
厓山吊古 其一
潘豫之（明代）

水国波涛昼自阴，两厓拱木郁成林。未论一旅兴王地，独惜三仁报主心。

赤羽不归航海戍，白鹇遥共落星沈。英雄从古多遗恨，极目东流思不禁。
十一月十五日夜鸠江桃唐堤上独步
朱福田（清代）

桃唐烟水正迷离，几处亭台入画时。岸上谁家夜吹笛，一轮明月照鸠兹。
杂兴二首
高翥（宋代）

二十年前欲住山，不禁寂寞掩柴关。
如今寂寞禁当得，欲掩柴关又却难。
芗林五十咏·海棠洞
杨万里（宋代）

艳翠春销骨，妖红醉入肌。
花仙别无诀，一味服燕支。
沁园春（孟守美在）
王迈（宋代）

臞老今朝，载酒渡红，关孟吉州。遇舟之人士，来前问政，此公官去，莫也宜留。老子日嘻，我游宦海，几度遭他风打头。君休问，但正因遇坎，行则乘流。

江皋一叶惊秋。雁过也、严明白鹭洲。笑如今体顾，从前堕甑，无心相逐，等是虚舟。啄黍鸡肥，新篘酒熟，且作山中万户侯。林泉好，却输公一著，先我归休。
和朱非二山间之作 其四
袁宏道（明代）

极态穷工出，摩天插地孤。平开东震旦，坐想先供卢。

曰石铛何在，青溪鹤也无。浩歌中夜月，万里湛冰壶。
发丈亭
陆游（宋代）

玄云垂天暗如漆，橹声呕轧知船行。
南风忽起卷云去，江月已作金盆倾。
村兴
陆游（宋代）

结宇枫林下，久穷吾所安。
村深事自简，累少食差宽。
雨闇牛眠屋，泥深鸭满阑。
呼儿捣粉饵，准拟赛鄱官。
陈氏园林
郑巢（唐代）

当门三四峰，高兴几人同。寻鹤新泉外，留僧古木中。

蝉鸣槐叶雨，鱼散芰荷风。多喜陪幽赏，清吟绕石丛。
题豫章西山香城寺
陈陶（唐代）

十地严宫礼竺皇，栴檀楼阁半天香。祇园树老梵声小，

雪岭花香灯影长。霄汉落泉供月界，蓬壶灵鸟侍云房。

何年七七金人降，金锡珠坛满上方。
听弹古渌水（琴曲名）
白居易（唐代）

闻君古渌水，使我心和平。欲识慢流意，为听疏泛声。

西窗竹阴下，竟日有馀清。
偈颂七十六首
释师观（宋代）

来时无踪，去时无迹。
七十五年，青天霹雳。
同游不同意
引履祥（清代）

鸿鹄举四海，雁鹜争稻粱。岂不号同群，所愿非一方。
宾州九日作
蓝仁（明代）

三年频客路，九日又宾州。野圃黄花晚，空江白雁秋。

无钱从止酒，有赋倦登楼。回首关山远，萧萧落叶愁。
满庭芳（送权府苏台道宗朝奉）

舒亶（宋代）

阊阖天门，芙蓉春殿，几年目断鸡翘。短蓬秋鬓，端幸倚琼瑶。南圃花边小院，西湖畔、云底双桥。归时节，红香露冷，月影上芭蕉。

明朝。那可望，旗亭烟草，柳渡寒潮。但万户千门，恨客歌樵。戏彩光浮衮绣，听鸣珂、响逼云霄。应回首，绮裘醉客，还是独吹箫。
上元
郭利贞（唐代）

九陌连灯影，千门度月华。倾城出宝骑，匝路转香车。

烂熳惟愁晓，周游不问家。更逢清管发，处处落梅花。
熙宁蜡祭十三首
佚名（隋代）

礼崇明祀，必先成民。
奉牲以告，备腯其均。
炮炙芬芬，俎豆莘莘。
锡之纯嘏，以佑斯人。
酒泉子·花映柳条
温庭筠（唐代）

花映柳条，闲向绿萍池上。凭阑干，窥细浪，雨萧萧。
近来音信两疏索，洞房空寂寞。掩银屏，垂翠箔，度春宵。
又次韵答之十首 其九
释德洪（宋代）

我亦从来彻骨贫，谁知遍界不藏身。住山鈯斧劳收取，不是青源众兽麟。
岳阳楼三首 其二
李纲（宋代）

翛然多难偶存身，又到苍茫楚泽滨。鼓舞鱼龙张乐地，佩纫兰茝独醒人。

涉江哀郢空回首，极目伤心欲向春。鼓枻寅缘傍枯苇，故应渔父尚垂纶。
寿乡守张秘阁 其二
方大琮（宋代）

家学源流今吏师，宽严殊剂亦殊施。豪宗咸服薤一本，野老齐殊麦两岐。

最课休声无地着，芳名姱节有天知。请将郡志从头数，高直蓬山更有谁。
初倅襄阳郡事感而自咏三首
宋庠（宋代）

诏版熏芝矞露浓，千龄华旦此亲逢。
平刑六百叨优秩，已愧琅邪邴曼容。
和浙西李大夫霜夜对月，听小童吹觱篥歌，依本韵
刘禹锡（唐代）

海门双青暮烟歇，万顷金波涌明月。侯家小儿能觱篥，

对此清光天性发。长江凝练树无风，浏栗一声霄汉中。

涵胡画角怨边草，萧瑟清蝉吟野丛。冲融顿挫心使指，

雄吼如风转如水。思妇多情珠泪垂，仙禽欲舞双翅起。

郡人寂听衣满霜，江城月斜楼影长。才惊指下繁韵息，

已见树杪明星光。谢公高斋吟激楚，恋阙心同在羁旅。

一奏荆人白雪歌，如闻雒客扶风邬。吴门水驿按山阴，

文字殷勤寄意深。欲识阳陶能绝处，少年荣贵道伤心。
王家少妇
崔颢（唐代）

十五嫁王昌，盈盈入画堂。

自矜年最少，复倚婿为郎。

舞爱前谿绿，歌怜子夜长。

闲来斗百草，度日不成妆。
清晓湖上三首 其三
杨万里（宋代）

六月西湖锦绣乡，千层翠盖万红妆。都将月露清凉气，并作侵晨一喷香。
泛绣溪
朱克生（清代）

绣溪一水两川分，绕郭晴波荡縠纹。白板桥头魂欲断，寒鸦落日小乔坟。
伏虎罔
释道丘（明代）

伏虎岩前早已降，献花猿鸟不相妨。锡飞响应空山谷，月映寒潭彻底光。
忧旱一首呈怡园主人，即用主人喜雨诗韵
章钟岳（清代）

天时苦旱已累月，雷不发声电匿迹。欲凭神牒召龙神，大霈甘匿下膏泽。

谁道神龙是卧龙，千呼不出龙宫宅。簇簇秧苗半槁枯，可怜愁蹙三农额。

三农无计相旁皇，泥首乞天助将伯。然而天意殊茫茫，不把天机预关白。

我思昔日明社墟，连岁灾祲千里赤。老弱沟壑壮四方，鸷鸟盘空鹰振翮。

尽胁饥民起揭竿，空劳天子虚前席。为丛驱雀渊驱鱼，此中岂是人谋力。

方今蛮触十馀秋，干戈扰攘无宁刻。郁为戾气伤天和，无怪天人相捍格。

一夫不获谁之辜，况乃百夫无一获。省中昨下官书急，索粮如索逋逃客。

那管寅年与卯年，万取千焉千取百。杞人忧天人笑痴，我为忧时愁未释。

一线之望寓生机，只此区区数晨夕。安得力士倾天瓢，须臾平地水深尺。

纳税输征裕饷源，长官始负保民责。有朝匿雨破空来，扶犁我亦甘从役。
过金台天气顿热三首
杨万里（宋代）

日晒船篷四面炊，几时却得出船时。
江西未到何须恨，且到三衢也自奇。
送陈子敬归三山
蓝仁（明代）

石头城下住经年，乡路重寻谷口田。千里客愁淮水上，三山归口海云边。

故园松菊陶潜宅，旧日才名郑老毡。舟泊武夷思仰止，棹歌遗响堕空烟。
南乡子（大雪韩叔夏坐中）
向子諲（宋代）

梅与雪争姝。试问春风管得无。除却个人多样态，谁如。细把冰姿比玉肤。

一曲倒金壶。既醉仍烦翠袖扶。同向凌风台上看，何如。且与芗林作画图。
和谢吏部铁字韵三十四首·纪德十一首
邓肃（宋代）

世上区区蝇狗耳，不复解缨濯清水。
只知贪雀不留珠，可怜认贼翻为子。
珍重谢公天下人，冷居林泉曾不嗔。
云烟万木观不足，却把新诗为写真。
高节凌云亦奇绝，不绾六印未为拙。
何妨笑学杜陵翁，只有布衾冷似铁。
辰州立春清首座送生菜饼
王庭圭（宋代）

闻道春风今日回，走寻消息傍寒梅。恨无纤手挑生菜，也有青丝满饤来。
上杨叔向参知
徐熥（明代）

清朝骚雅见遗音，爱士常怀倒屣心。太史文章高倚马，右军书法得来禽。

家饶美竹堪为箭，爨有焦桐解辨琴。行部时时过剑水，匣中风雨作龙吟。
和张相公太原山亭怀古诗
韩察（唐代）

公府政多暇，思与仁智全。为山想岩穴，引水听潺湲。

轩冕迹自逸，尘俗无由牵。苍生方瞩望，讵得赋归田。